
IEROSINĀJUMI
Zivsaimniecības komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
1.	pieņem zināšanai Revīzijas palātas ziņojumu par Eiropas Zivsaimniecības kontroles aģentūras (“Aģentūra”) gada pārskatiem par 2022. finanšu gadu, Aģentūras 2022. gada darbības pārskatu un tās valdes veikto minētā pārskata analīzi un novērtējumu;
2.	pauž gandarījumu par Revīzijas palātas paziņojumu, ka Aģentūras pārskati par 2021. gada 31. decembrī slēgto gadu atbilst Savienības finanšu noteikumiem un Komisijas grāmatveža pieņemtajiem grāmatvedības noteikumiem; pieņem zināšanai Revīzijas palātas konstatējumus par publisko iepirkumu, pārvaldības un kontroles sistēmām un līdzekļu pārnesumu izmantošanu;
3.	norāda, ka 2022. finanšu gadu iezīmēja atgūšanās no Covid-19 pandēmijas ietekmes iepriekšējos divos finanšu gados, savukārt EFCA budžets un resursi turpināja pieaugt un bija paredzēti papildu uzdevumiem un projektiem, kā noteikts tās 2022. gada vienotajā programmdokumentā; norāda, ka karš Ukrainā varētu ietekmēt ne tikai dažu aktīvu un saistību atzīšanu un novērtēšanu bilancē, bet arī dažus ieņēmumus un izdevumus, kas iekļauti finanšu darbības rezultātu pārskatā turpmākajos pārskata periodos;
4.	norāda, ka 2022. gadā Aģentūra no Savienības vispārējā budžeta saņēma iemaksu 29,34 miljonu EUR apmērā, proti, par 40 % lielāku summu nekā 2021. gadā; norāda, ka gan Aģentūras gada budžets, gan tās darbinieku skaits ir vieni no mazākajiem salīdzinājumā ar citām Savienības aģentūrām, pat pēc štatu saraksta paplašināšanas;
5.	pieņem zināšanai, ka 2022. finanšu gadā Aģentūra spēja īstenot 95,4 % no savas gada darba programmas; norāda, ka Aģentūra spēja veikt darbības un izpildīt budžetu, kā plānots, ar kopējo budžeta izpildi 99,4 % apmērā saistību ziņā un 57,8 % apmērā maksājumu ziņā — šis rādītājs ir ievērojami zemāks nekā iepriekšējā gadā; pieņem zināšanai Aģentūras skaidrojumu, ka šis samazinājums galvenokārt ir saistīts ar laika sprīdi, kas bija nepieciešams trīs atkrastes zvejas patruļkuģu darbības uzsākšanai;
6.	atgādina par Aģentūras būtisko ieguldījumu kopējās zivsaimniecības politikas (KZP) īstenošanā, jo īpaši zivsaimniecības kontrolē un cīņā pret nelegālu, nereģistrētu un neregulētu zveju; atzinīgi vērtē Aģentūras fraktētā atkrastes patruļkuģa (OPV) stiprināšanu, lai veiktu zvejas kontroli un inspekcijas Savienības un starptautiskajos ūdeņos un atbalstītu valstu iestādes; uzsver Aģentūras dalību nozīmīgās starptautiskās koalīcijās pret nelegālu zveju, piemēram, operācijā PESCAO;
7.	uzsver, ka par zvejas darbību kontroli galvenokārt atbild dalībvalstis, savukārt Aģentūras uzdevumi pēc būtības ir atbalstoši; uzsver, ka nesen pieņemtā zivsaimniecības kontroli reglamentējošās regulas pārskatītā redakcija palielinās Aģentūras atbalstošā darba apjomu; uzsver, ka ir svarīgi apzināties — būtu neloģiski paplašināt pienākumus, nepiešķirot pietiekamus resursus to veikšanai; tāpēc uzsver, ka ir jānodrošina, lai turpmākajos gados Aģentūrai būtu pieejami pietiekami finanšu resursi un cilvēkresursi;
8.	norāda, ka 2022. gadā Aģentūra ziņoja par 47 592 inspekcijām (jūrā un krastā) un to rezultātā tika konstatēti 5167 iespējami pārkāpumi, proti, tika veikts attiecīgi par 11 % mazāk inspekciju un atklāts par 28 % vairāk iespējamu pārkāpumu nekā 2021. gadā; norāda, ka konstatētais samazinājums ne vienmēr ir saistīts ar dalībvalstu kontroles centienu samazināšanos; aicina Aģentūru sniegt sīkāku informāciju par šo izmaiņu iemesliem; norāda, ka inspekcijām un citiem ar tām saistītiem turpmākiem pasākumiem ir būtiska nozīme ne tikai zivju krājumu pareizā pārvaldībā, bet arī vienlīdzīgu konkurences apstākļu nodrošināšanā Savienības zvejniekiem;

9.	saistībā ar cīņu pret NNN zveju uzsver, ka Aģentūrai ir svarīga loma, lai veicinātu plašāku un saskaņotāku ES kontroles sistēmu piemērošanu nelegālas zvejas apkarošanai;
10.	pieņem zināšanai, ka Aģentūra turpina sadarboties ar Eiropas Robežu un krasta apsardzes aģentūru (Frontex) un Eiropas Jūras drošības aģentūru (EMSA), atbalstot valsts iestādes, kas pilda krasta apsardzes funkcijas atbilstīgi Regulas (ES) 2019/473 8. pantam; uzskata, ka šī sadarbība ir veiksmīgs paraugs Savienības aģentūru darba sinerģijai, kam būtu jākalpo par iedvesmas avotu aģentūrām citās jomās; aicina Aģentūru turpināt centienus šajā jomā un uzskata, ka būtu lietderīgi pastiprināt arī Aģentūras un Eiropas Vides aģentūras sadarbību;
11.	uzsver Aģentūras lomu spēju veidošanas un apmācības piedāvāšanā trešām valstīm un to, ka Aģentūra pilda ļoti svarīgu uzdevumu, nodrošinot vienlīdzīgus konkurences apstākļus ar visām piekrastes valstīm;
12.	norāda, ka 2022. gada 31. decembrī bija aizpildītas visas no štatu sarakstā paredzētajām amata vietām un darbā bija pieņemti 74 no Savienības budžetā apstiprinātajiem 77 pagaidu darbiniekiem; pieņem zināšanai izdevumu par personālu palielināšanos par 2,1 miljonu EUR salīdzinājumā ar 2021. gadu;
13.	pieņem zināšanai Aģentūras politiku vienlīdzīgas attieksmes pret personālu veicināšanai un mērķi panākt dzimumu līdzsvaru gan darbinieku skaita, gan amata pakāpes un atbildības līmeņa ziņā; pauž nožēlu par to, ka sieviešu īpatsvars AD 8 vai augstākas pakāpes amatos bija tikai 38 %, proti, bez izmaiņām salīdzinājumā ar 2021. gadu; norāda, ka ir jādara vairāk, lai panāktu paritāti vadības līmenī; atkārtoti aicina Aģentūru pastiprināt centienus attiecībā uz dzimumu paritātes politiku, lai virzītos uz paritāti arī vadības līmenī;
14.	uzsver arī to, cik svarīga ir darbinieku līdzsvarota ģeogrāfiskā pārstāvība, lai sasniegtu vienu no Komisijas pamatmērķiem, proti, būt ciešā kontaktā ar iedzīvotājiem un atspoguļot dalībvalstu daudzveidību;
15.	aicina Aģentūru arī turpmāk regulāri atjaunināt un publiskot informāciju par attiecīgajām izpilddirektores un darbinieku sanāksmēm ar organizācijām vai pašnodarbinātām personām, kas iesaistītas ES politikas izstrādē un īstenošanā, lai tādējādi nodrošinātu pilnīgu pārredzamību un uzticēšanos Aģentūras darbībai;
16.	ierosina sniegt Aģentūras izpilddirektorei apstiprinājumu par Aģentūras 2022. finanšu gada budžeta izpildi.

PIELIKUMS. VIENĪBAS VAI PERSONAS,
NO KURĀM ATZINUMA SAGATAVOTĀJS IR SAŅĒMIS PIENESUMU
<FootprintIntro>Atzinuma sagatavotājs, pilnībā uzņemoties visu atbildību, apliecina, ka nav saņēmis nekādu pienesumu no vienībām vai personām, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro>

